Beyonce’i uus singel Standing on the Sun on ühtlasi H&Mi reklaam. H&Mi reklaam on ühtlasi Beyonce’i uus singel. Bikiinid Beyonce’i seljas on H&Mi omad. Beyonce kuulub endiselt Beyonce’ile.
Häbistatud moedisainer John Galliano ilmutas end möödunud nädalavahetusel Los Angelese lennujaamas. Tema stiilisõnum oli segadusseajav: mütsilätu, roosad päikeseprillid, kirjadega t-särk, pitskampsun, triibuline pontšo, lohvakas vihmamantel, kaitsevärvi lühikesed püksid, rohelised põlvikud ja gladiaatorisandaalid. Pole õrna aimugi, kuhu diasainerihärra sellises riietuses lennata kavatses. Coachella muusikafestivalile?
Vahet pole. Galliano hakkab peagi tunde andma New Yorgi Parsonsi disainikoolis. Tema kursusel on intrigeeriv nimi „Show me emotion!“
Me oleme ilusamad kui me arvame. Päriselt ka – Dove on palganud lausa kohtuekspertiisi kunstniku, et seda tõestada.
Marco Zaninist võib peagi saada taas ellu ärkava Schiaparelli loovjuht. Disainer on lahkumas Rochas moemajast, et ühineda Schiaparelli perega, kuhu kuuluvad juba Ines de la Fressange ja Farida Khelfa.
Rochas kevad/suve kollektsiooni saab näha selles videoklipis.
Välja on ilmunud veel üks klipp filmist Disconnect, milles Marc Jacobsil (kes sai eile 50aastaseks) on väike roll. Jacobs mängib selles supernilbet pornoparunit, ja ta teeb seda väga veenvalt! Kahju, et tal filmibisnise jaoks rohkem aega ei ole.